Η Μελίνα Κανά, Δημήτρης Μυστακίδης αυτή τη Πέμπτη στην Άνοδο στην Πειραιώς
2013-12-05 20:30 UTC | Πειραιώς 183 - Πειραιώς 183
Ο Δημήτρης Μυστακίδης βρίσκεται στην ΑΝΟΔΟ Live Stage τις Πέμπτες του Δεκεμβρίου
παρουσιάζοντας μας “Τα ρεμπέτικα της κιθάρας” με καλεσμένες τις φίλες του. Την
προηγούμενη Πέμπτη απολαύσαμε τη Φωτεινή Βελεσιώτου και αυτήν την Πέμπτη 5
Δεκεμβρίου στην σκηνή μαζί του θα βρεθεί η Μελίνα Κανά, ενώ στις 12 Δεκεμβρίου,
η Ματούλα Ζαμάνη και στις 19 Δεκεμβρίου, η Γιώτα Νέγκα. Ο Δημήτρης Μυστακίδης
επιλέγει κορυφαία ρεμπέτικα τραγούδια ανθολογώντας ρεπερτόριο μισού αιώνα και
μας παρουσιάζει τα πολλά πρόσωπα της ελληνικής λαϊκής κιθάρας, Τραγούδια
σπουδαίων συνθετών του ρεμπέτικου που το έργο τους επέδρασε καθοριστικά στην
πορεία του μέσα στο χρόνο και μας μύησαν – κατά κάποιο τρόπο – στην τέχνη της
λαϊκής κιθάρας στο ρεμπέτικο. Εξαιρετικά τραγούδια από όλο το φάσμα της ιστορίας
του ρεμπέτικου τραγουδιού. Τραγούδια που δεν ακούγονται πια σχεδόν πουθενά, αλλά
παρόλα αυτά δημιουργούν την αίσθηση του οικείου στα αυτιά των ακροατών. Η κιθάρα
είναι ένα όργανο που από τις αρχές της εμφάνισης τύπων αστικού λαϊκού τραγουδιού
μέχρι και σήμερα, συμμετέχει ανελλιπώς στη δισκογραφί α αλλά και στο λαϊκό
πάλκο, ως σημαντικό μέλος της λαϊκής ορχήστρας. Σαν φορέας μιας σύνθετης
μουσικής γλώσσας που γνωρίζει πολλά στάδια εξέλιξης, δεν έπαψε ποτέ να αποτελεί
θεμέλιο λίθο της ρεμπέτικης μουσικής (από τη γέννησή της, στα τέλη του 19ου
αιώνα, μέχρι και τα μέσα του 20ού, τα χρόνια της ευρείας διάδοσης κι αποδοχής
της) αφού πάνω σ’ αυτήν έχτιζαν τη μελωδία οι σολίστες και ακουμπούσαν φωνητικά
οι τραγουδιστές. “Η κιθάρα ήταν πάντα το πιάνο των φτωχών” έχει δηλώσει ο
Γιώργος Νταλάρας που στο παρελθόν συνεργάστηκε με το Δημήτρη Μυστακίδη. Δεν ήταν
λίγα τα μυθικά πρόσωπα της μεγάλης, ρεμπέτικης παράδοσης, τα οποία, αντίθετα με
το στερεότυπο που θέλει όλα τα σπουδαία λαϊκά τραγούδια να ‘χουν πρωτοδοκιμαστεί
στο μπουζούκι, έκαναν συχνά τις δικές τους δοκιμές στις χορδές της λαϊκής τους
κιθάρας. Παράδειγμα ο Βαγγέλης Παπάζογλου, ο Κώστας Καρίπης, ο Στέλιος Χρυσίνης,
ο Γιώργος Κάβουρας. Κι όμως, στην ιστορία του ρεμπέτικου διακρινόταν κατά κανόνα
“ο ταχύς μπουζουξής με την ωραία πένα, ενώ δίπλα ο, εξίσου καλός, κιθαρίστας
έμενε στην αφάνεια“. Τα βράδια της Πέμπτης έως τις 19/12 στο ζεστό χώρο του
Anodos Live Stage η λαϊκή κιθάρα θα είναι ο απόλυτος πρωταγωνιστής σ’ ένα
εκλεκτό ρεπερτόριο μισού αιώνα, φτιαγμένο από κορυφαία ρεμπέτικα των Περιστέρη,
Τούντα, Σκαρβέλη, Βαμβακάρη, Χιώτη, Μητσάκη, Ρούκουνα, Ριτσιάρδη, Νταλγκά κ.ά.
Το Δημήτρη Μυστακίδη στις εμφανίσεις του στο Anodos Live Stage συνοδεύουν στις
κιθάρες και στο τραγούδι o Δημήτρης Παπάς, ο Γιώργος Τσαλαμπούνης και η
Ιφιγένεια Ιωάννου. ANODOS Live Stage Πειραιώς 183, Αθήνα Τηλ. κρατήσεων: 210 34
68 100 Είσοδος 10 ευρώ με μπύρα ή κρασί Τιμή φιάλης κομπλέ: 100 ευρώ
